Randers, 03/06/2021 - 10:54
64-årig kvinde fundet død i brændende hus nær Randers
En 64-årig kvinde har mistet livet, efter at der gik ild i et hus i landsbyen Ørsted, der ligger nær Randers.
Af: /ritzau/
En 64-årig kvinde har mistet livet i forbindelse med en brand i et hus på Storegade i Ørsted ved Randers.
Det oplyser Østjyllands Politi til Århus Stiftstidende.
- Vi har fundet en person inde i huset, som vi formoder, er husets beboer, som er en 64-årig kvinde.
- Der er en masse tekniske undersøgelser, vi skal have lavet for at sikre hendes endelige identitet, siger kommunikationsmedarbejder Janni Lundager til avisen.
Det vides ikke, hvordan branden er startet, men Janni Lundager oplyser til Ritzau, at man er ved at fastslå årsagen.
Politiet oplyser til avisen, at den omkomnes pårørende er blevet underrettet, da man er så godt som sikker på, at den omkomne kvinde er husets beboer.
/ritzau/